## Revisjonsberetning for Eidsvoll Historielag og Bok Eidsvoll. Regnskap 2019.

Undertegnede har revidert regnskapene for 2019 for Eidsvoll historielag (EHL) og Bok Eidsvoll (BE). Det er første gang vi reviderer sistnevnte, som tidligere har vært regnskapsført eksternt og uten revisjon. Vi mangler derfor historisk erfaring med BE. EHLs regnskap føres nå også eksternt av samme firma som tidligere har ført BEs regnskap – Regnskapstjenester Eidsvoll (rteas). Grunnen til utplasseringen skal være at ingen tillitsvalgte ønsket å være kasserer.

Bilag og kontoutdrag er gjennomgått og detaljerte stikkprøver og konsultasjoner med regnskapsfører er gjennomført. Regnskapet er ført og rapportert profesjonelt og oversiktlig og gir etter vår mening et riktig uttrykk for enhetenes solide økonomiske stilling. **Årsmøtet anbefales å godkjenne regnskapene som enhetenes regnskap for 2019.**

I tillegg har vi gjennomgått inntekts- og kostnadsstrukturen.

Vi finner det riktig å påpeke at over 50% av EHLs frie inntekter i 2019 gikk ut igjen til regnskapsføring. (30’ oppført som inntekt er øremerket kulturhistorisk sti).

Ekstern regnskapsføring medfører fordeler: arbeidsavlastning, mer orden, nøyaktighet og oppfølging av kontingentinnbetaling. Av totalt 268 registrerte medlemmer betalte 176 kontingent i 2019, en økning på 42 fra 2018. En del av denne økningen skyldes at det i 2019 ble sendt purring til medlemmer som ikke hadde betalt. Rteas opplyser at purring nå er sendt til 71 medlemmer. 22 av disse har betalt og noen har meldt seg ut.

Ekstra kostnader påløper når kontingentkrav blir sendt til mange adressater med vanlig post.

Kontingenten til Romerike Historielag tar utgangspunkt i antall registrerte medlemmer året før. Det ble således betalt for 246 medlemmer i 2019, mens kontingent til EHL ble betalt av 176 medlemmer. Dette innebar et inntektstap på kr.100 x 70 = kr. 7.000.

For 2020 vil tapet bli atskillig mindre, men vi er av den mening at styret bør vurdere

1. å stryke medlemsskap for personer som etter 2 purringer ikke betaler.
2. å gjøre enda mer for å innhente mailadresse fra medlemmer som det i dag sendes brev til.
3. om utsending av brev kan gjøres av styret.

Eidsvoll, 1. februar 2020

Vigleik Sexe (s) Kjell Marstein (s)